Δέσποινα Βανδή

Η **Δέσποινα Βανδή** (πραγματικό όνομα: **Δέσποινα Μαλέα**, Τύμπινγκεν 22 Ιουλίου 1969) είναι Ελληνίδα λαϊκή και ποπ τραγουδίστρια. Έχει στο ενεργητικό της 12 studio album 8 cd- single 9 συλλογές και 3 διεθνή single, με τα οποία έχει ξεπεράσει σε πωλήσεις τα 1.540.000 αντίτυπα στην Ελλάδα, τις 120.000 αντίτυπα στην Κύπρο, τις 400.000 αντίτυπα στην Τουρκία και τα Βαλκάνια, το 1.100.000 αντίτυπα με τα 3 διεθνή singles καθώς και τα 1.380.000 πωλήσεις σαν ένθετο σε εφημερίδες και περιοδικά. Αυτό την καθηστά την τέταρτη πιο εμπορική καλλιτέχνη στην Ελλάδα. Στην πρεμιέρα του πρώτου κύκλου του The Voice of Greece, το 2014, αναφέρθηκε πως η Βανδή έχει ξεπεράσει 1.500.000 σε πωλήσεις στην Ελλάδα.

## Βιογραφία
Γεννήθηκε στο Τύμπινγκεν της Γερμανίας στις 22 Ιουλίου 1969, από γονείς ποντιακής καταγωγής. Σε ηλικία 6 ετών εγκαταστάθηκε με την οικογένεια της στην Ελλάδα, και συγκεκριμένα στη Καβάλα, όπου πέρασε τα νεανικά της χρόνια. Φοίτησε στο τμήμα Φιλοσοφίας, Παιδαγωγικής και Ψυχολογίας της Φιλοσοφικής Σχολής του Αριστοτέλειου Πανεπιστημίου Θεσσαλονίκης.

Ξεκίνησε τη καριέρα της το 1991, αφού παρακολούθησε μαθήματα τραγουδιού και φωνητικής. Για αρκετά χρόνια εργαζόταν σε νυχτερινά κέντρα της Θεσσαλονίκης, ενώ ήδη είχε αλλάξει το επώνυμό της από Μαλέα σε Βανδή, για να μη το μάθουν οι γονείς της που δεν ενέκριναν την απασχόληση της κόρης τους.

## Προσωπική ζωή
Το 1999 έγινε ζευγάρι με τον ποδοσφαιριστή (τότε παίκτη της ΑΕΚ) Ντέμη Νικολαΐδη. Παντρεύτηκαν στις 17 Ιουνίου 2003 και απέκτησαν δύο παιδιά: μία κόρη, τη Μελίνα (γενν. 8 Φεβρουαρίου 2004) και έναν γιο, τον Γιώργο (γενν. 21 Αυγούστου 2007). Ανακοίνωσαν το διαζύγιο τους στις 15 Ιουλίου 2021.

Το 2021 έγινε γνωστή η σχέση της με τον ηθοποιό Βασίλη Μπισμπίκη, η οποία διαρκεί μέχρι σήμερα.

## Καριέρα
### 1993 - 1996: Τα πρώτα χρόνια
Το 1993 έφυγε από τη Θεσσαλονίκη και μετακόμισε στην Αθήνα. Ήταν ένα από τα νέα παιδιά που πλαισίωναν τον Βασίλη Καρρά στο σχήμα του με την Καίτη Γαρμπή στο νυχτερινό κέντρο «Posidonio». Την ίδια περίοδο δέχτηκε πρόταση να υπογράψει το πρώτο της δισκογραφικό συμβόλαιο, τόσο από την Sony Music όσο κι από την ανταγωνίστρια δισκογραφική Minos EMI. Τελικά υπέγραψε στη δεύτερη. Τα πρώτα της τραγούδια κυκλοφόρησαν σε δύο συλλογές, το πρώτο ήταν διασκευή του τραγουδιού της Άντζελας Δημητρίου, «Φταίει Ο Έρωτας» στην συλλογή «Τα Σουξέ Τώρα».  Το επόμενο δικό της τραγούδι ήταν στην συλλογή του Αλέξη Παπαδημητρίου, «Ο Κύκλος Του Έρωτα» με τίτλο «Γνωριμία» σε στίχους της Ελένης Γιαννατσούλια.
Κυκλοφόρησε τον πρώτο της δίσκο, με τίτλο «Γέλα Μου» το 1994 από την Minos EMI. Ο δίσκος αυτός ξεχώρισε από το ντουέτο «Το Αδιέξοδο» με τον Γιάννη Πάριο, σε στίχους-μουσική του Βασίλη Καρρά όπως και το ομώνυμο τίτλο του δίσκου «Γέλα μου» και «Δεν υπάρχει τίποτα» σε στίχους-μουσική του Τόνι Κονταξάκη. Ο δίσκος έχει πουλήσει μέχρι σήμερα πάνω από 20.000 αντίτυπα.

Το 1996 η Βανδή κυκλοφόρησε τον επόμενο δίσκο της, «Εσένα Περιμένω». Μεταξύ των επιτυχιών του άλμπουμ είναι το «Εσένα Περιμένω», «Δεν Πεθαίνει Η Αγάπη» και «Έφυγες». Τα περισσότερα τραγούδια ήταν γραμμένα από τον φίλο της και μουσικό παραγωγό Τόνι Κονταξάκη. Επίσης, τρία τραγούδια του δίσκου είναι σε σύνθεση του Χρήστου Νικολόπουλου. Ο δίσκος έχει πουλήσει μέχρι σήμερα πάνω από 25.000 αντίτυπα.

### 1997 - 1999: Δέκα εντολές - Προφητείες
Το 1997 συνεργάστηκε για πρώτη φορά με τον συνθέτη και στιχουργό Φοίβο, ο οποίος της έγραψε τα τραγούδια για το άλμπουμ «Δέκα Εντολές», το οποίο έγινε διπλά πλατινένιο με 100.000 αντίτυπα. Η συνεργασία τους αποδείχτηκε επιτυχημένη τα επόμενα χρόνια. Το 1998 κυκλοφόρησε σε στίχους και μουσική του Φοίβου, το CD-single «Σπάνια», το οποίο περιείχε το ομώνυμο τραγούδι και το «Ούτε ένα ευχαριστώ». Αργότερα, το 1999, της προτάθηκε να υποδυθεί ένα ρόλο στην τηλεοπτική σειρά «Δύο Ξένοι», ρόλο τον οποίο αποδέχτηκε και απέσπασε θετικές κριτικές για τις υποκριτικές της δυνατότητες. Ο επόμενος δίσκος έφερε τον τίτλο «Προφητείες». Κυκλοφόρησε το 1999 και έγινε χρυσός την ίδια ημέρα της κυκλοφορίας του. Στη συνέχεια έγινε τριπλά πλατινένιος. Αργότερα, η Βανδή έδωσε την πρώτη της προσωπική συναυλία στο θέατρο του Λυκαβηττού με κοινό που ξεπέρασε τους 8.000 θεατές.

### 2000 - 2003: Υποφέρω - Γεια - Δέσποινα Βανδή: Live
Το 2000 κυκλοφόρησε το CD-single «Υποφέρω». Ο δίσκος αυτός έγινε 6 φορές πλατινένιος και βραβεύτηκε ως το πιο επιτυχημένο CD-single όλων των εποχών στην Ελλάδα από τον Ρίτσαρντ Μπράνσον της Virgin. Το φθινόπωρο του 2001 η Βανδή και ο Φοίβος αποφάσισαν να υπογράψουν συμβόλαιο με τη Heaven Music, μία νέα δισκογραφική εταιρία, μέλος του ομίλου ANT1 (τότε ο μεγαλύτερος όμιλος ΜΜΕ στην Ελλάδα). Η επόμενη επιτυχία της, το «Γεια» (2001), ήταν ένα διπλό άλμπουμ με 21 νέα τραγούδια το οποίο έγινε 4 φορές πλατινένιο. Πολλά από τα τραγούδια έγιναν επιτυχίες όχι μόνο στην Ελλάδα, αλλά και σε γειτονικές χώρες, όπως στη Τουρκία και τον Λίβανο. Με τη λήξη αυτού του έτους, η Βανδή έδωσε στη Θεσσαλονίκη δωρεάν συναυλία με περισσότερους από 62.000 θεατές.

Το 2002 τιμήθηκε με το βραβείο «Ελληνίδα Καλλιτέχνης με τις μεγαλύτερες πωλήσεις για το 2002» στο διαγωνισμό του World Music Awards στο Μόντε Κάρλο. Ήταν η πρώτη φορά που αυτό το βραβείο απονεμήθηκε σε Έλληνα καλλιτέχνη που ζει και εργάζεται στην Ελλάδα. Λίγο πριν τελειώσει το 2002 κυκλοφόρησε το CD-single «Άντε Γεια», το οποίο έγινε διπλά πλατινένιο. Ταυτόχρονα τα τραγούδια του «Άντε Γεια» μαζί με κάποια επιπλέον remixes συμπεριλήφθηκαν στην επανακυκλοφορία του άλμπουμ «Γεια», το οποίο έγινε 5 φορές πλατινένιο.

### 2003 - 2004: Βήματα στο εξωτερικό
Το τραγούδι «Gia», σε στίχους και μουσική του Φοίβου, εισχώρησε στη διεθνή μουσική σκηνή και το 2003 έφτασε στα charts των ΗΠΑ και του Ηνωμένου Βασιλείου (σύμφωνα με τα επίσημα στοιχεία των Billboard και Music Week), ενώ το τραγούδι «Opa Opa» κυκλοφόρησε επίσης ως CD-single σε Ευρώπη, ΗΠΑ, Αυστραλία, Τουρκία και Βόρεια Αφρική, καθώς επίσης έχει συμπεριληφθεί σε πάνω από 120 συλλογές παγκοσμίως.   Τα τρία πρώτα της διεθνή singles, «Gia» (2003), «Opa Opa» (2004) και «Come Along Now» (2005) μπήκαν στις λίστες όλου του κόσμου. Οι επιτυχίες αυτές σφραγίστηκαν με την κυκλοφορία ενός ολοκληρωμένου άλμπουμ σε διάφορες χώρες του κόσμου με τον τίτλο «Gia» που συμπεριλάμβανε εκτός από τα 3 διεθνή singles και άλλες επιτυχίες από την ελληνική έκδοση του δίσκου «Γεια». Ο ραδιοφωνικός σταθμός της Πορτογαλίας, «Radio Nova Era» την τίμησε με το βραβείο της «Καλύτερης διεθνούς τραγουδίστριας χορευτικού τραγουδιού για το 2004» στο Gala Radio Nova Era, που έλαβε χώρα στις 24 Απριλίου στο Πόρτο.

Την ίδια περίοδο πραγματοποίησε εμφάνιση στη γερμανική εκπομπή «Top of the Pops» όπου παρουσίασε το τραγούδι της «Gia», καθώς συμπεριλήφθηκε στην κατηγορία εκείνης της εβδομάδας «διάσημοι καλλιτέχνες με τις καλύτερες πωλήσεις». Η δουλειά της έχει κυκλοφορήσει ως remix από γνωστούς DJs και παραγωγούς, όπως μεταξύ άλλων οι Armand Van Helden, Milk & Sugar, Nick Skitz, Roger Sanchez, Junior Vasquez, Pete Tong, Bass Bumpers, DJ Gregory, Level K, XTM, Minimal Chic και Highpass. Τα τραγούδια της «Gia» και «Opa-Opa» μπήκαν στην λίστα «Records of the week» στις χορευτικές εκπομπές του BBC Radio 1.  Στα τέλη Αυγούστου του 2004 πραγματοποίησε συναυλία στα πλαίσια του Beatstock Festival της Νέας Υόρκης.

Το καλοκαίρι του 2003 έδωσε συναυλία στον Λυκαβηττό, σε κοινό 8.000 θεατών, λίγο πριν φύγει για την Ισπανία για να ακολουθήσει τον τότε σύζυγο της, Ντέμη Νικολαϊδη, ο οποίος είχε πάρει μεταγραφή για την Ατλέτικο Μαδρίτης. Τα εισιτήρια αυτής της συναυλίας εξαντλήθηκαν και η Βανδή εμφανώς συγκινημένη μίλησε στους fans της λέγοντας: *«Θα μου λείψετε πολύ, θα σας σκέφτομαι εκεί που θα πάω»*, κάνοντας το στάδιο να την αποθεώνει αλλά και να στεναχωριέται ταυτόχρονα που η αγαπημένη τους τραγουδίστρια θα έφευγε. Η ηχογράφηση της συναυλίας κυκλοφόρησε σε άλμπουμ το χειμώνα της ίδιας χρονιάς το οποίο έγινε πλατινένιο μέσα σε μία εβδομάδα. Ταυτόχρονα κυκλοφόρησε το πρώτο της DVD με τίτλο «Δέσποινα Βανδή: The Video Collection '97-'03». Το DVD αυτό έγινε χρυσό και μάλιστα ήταν το πρώτο DVD στην Ελλάδα που διακρίθηκε με χρυσή απονομή αφού μέχρι τότε η IFPI δεν έκανε χρυσές ή πλατινένιες απονομές στα DVD.

### 2004 - 2008: Στην αυλή του παραδείσου - Δέκα χρόνια μαζί
μικρογραφία|Η Βανδή σε ζωντανή εμφάνιση στη Θεσσαλονίκη , 2007.
Μετά τη γέννηση της κόρης της στην Ισπανία, στις 8 Φεβρουαρίου του 2004, επέστρεψε στην Ελλάδα και κυκλοφόρησε το νέο της δίσκο, «Στην αυλή του παραδείσου», ο οποίος περιείχε 11 νέα τραγούδια και έγινε πλατινένιος από την πρώτη μέρα της κυκλοφορίας.. Ένα χρόνο αργότερα, ο δίσκος επανακυκλοφόρησε ως «Στην αυλή του Παραδείσου Special Edition». Η επανέκδοση περιείχε τέσσερα νέα τραγούδια και ένα DVD με τα 18 βιντεοκλίπ από τη συνεργασία της με τη Heaven. Οι συνδυασμένες πωλήσεις της πρώτης και της δεύτερης έκδοσης του άλμπουμ ξεπέρασαν τα 100.000 αντίτυπα και ο δίσκος έγινε διπλά πλατινένιος, χαρίζοντας της έξι βραβεία σε μόλις δύο χρονιές απονομής βραβείων στα Mad Video Music Awards (τα τρία πρώτα το 2005, ενώ τα άλλα τρία το 2006). Έτσι, έγινε η καλλιτέχνης με τα περισσότερα βραβεία σε δύο συνεχόμενες απονομές Mad Video Music Awards.

Το καλοκαίρι του 2006 πραγματοποίησε συναυλίες στην Ελλάδα, με την πρώτη στο Λυκαβηττό να συγκεντρώνει 8.000 θεατές. Τον χειμώνα του 2006 κυκλοφόρησε το CD-single «Κάλαντα» το οποίο έγινε διπλά πλατινένιο. Το χειμώνα του 2007 κυκλοφόρησε το νέο της δίσκο, «Δέκα Χρόνια Μαζί», ένα επετειακό CD που επισφράγιζε τα δέκα χρόνια κοινής πορείας της με τον Φοίβο και έγινε πλατινένιο. Τον Ιούλιο του 2008 επανακυκλοφόρησε τον δίσκο «Δέκα Χρόνια Μαζί» μαζί με το τραγούδι «Ιt's Destiny» σε μουσική και στίχους των Φοίβου & Schiller

### 2009 - 2011: Υπάρχει ζωή, Spicy Music, Album: C'est La Vie
μικρογραφία|Η Βάντι εμφανίστηκε στο Mohegan Sun Arena στο Κονέκτικατ, στο πλαίσιο της περιοδείας της στη Βόρεια Αμερική το 2009, σε πέντε χώρους.
Το χειμώνα του 2008 δεν εμφανίστηκε σε κάποιο νυχτερινό μαγαζί, επιλέγοντας να ξεκουραστεί μετά από τις συνεχείς πολυετείς εμφανίσεις της. Πραγματοποίησε φιλανθρωπικές συναυλίες στην Κύπρο, όπου έγινε και η απονομή του εκεί πλατινένιου της άλμπουμ «Δέκα Χρόνια Μαζί», μετά από την αντίστοιχη απονομή στην Ελλάδα. Ακολούθησαν συναυλίες σε Η.Π.Α και Καναδά., ενώ στη συνέχεια πραγματοποίησε μαζί με τους Goin' Through περιοδεία σε ολόκληρη την Ελλάδα. Επίσης έδωσε μια συναυλία στο γήπεδο του Απόλλωνα Καλαμαριάς, με τα έσοδα να προορίζονται για τις υποχρεώσεις της ομάδας.

Τον Ιούνιο του 2009, έκανε την επάνοδό της, μετά από ένα χρόνο δισκογραφικής αποχής, με το τραγούδι «Υπάρχει ζωή», σε μουσική και στίχους του Φοίβου. Το τραγούδι παρουσιάστηκε στις 24 Ιουνίου 2009 στα Mad Video Music Awards. Στις 29 Ιουνίου έδωσε την έναρξη για την περιοδεία «Long Hot Summer Tour» με συναυλία στη Θεσσαλονίκη, τα εισιτήρια της οποίας εξαντλήθηκαν. Επίσης έσπασε το ρεκόρ προπώλησης εισιτηρίων αφού για την συναυλία της στην Ολυμπία προπωλήθηκαν 3,000 εισιτήρια. Με 32 συναυλίες και συνολικά 150.000 θεατές η περιοδεία θεωρήθηκε από τις πιο επιτυχημένες της χρονιάς.

Στις 2 Νοεμβρίου 2009, η Βανδή αποχώρησε από τη Heaven και ακολούθησε τον Φοίβο στη νέα δισκογραφική εταιρία Spicy, την οποία ίδρυσε ο ίδιος. Στις 11 Δεκεμβρίου εμφανίστηκε στο «Politia live clubbing» στη Θεσσαλονίκη με τους Goin' Through. Την επόμενη μέρα, στις 12 Δεκεμβρίου, κυκλοφόρησε από την Heaven η συλλογή «Δέσποινα Βανδή - Greatest Hits 2001-2009» η οποία περιείχε όλες τις μεγάλες επιτυχίες της από τη συνεργασία με τη Heaven Music. Μετά από τις εμφανίσεις της στη Θεσσαλονίκη,επέστρεψε στη νυχτερινή ζωή της Αθήνας, ύστερα από δύο χρόνια απουσίας, πραγματοποιώντας εμφανίσεις στο «Thalassa» μαζί με το γκρουπ 48 ώρες. Στις 14 Μαρτίου 2010 εμφανίστηκε στην εκπομπή «Chart Show» του καναλιού ALPHA.

Το επόμενο τραγούδι της, με τίτλο «Κορίτσι Πράμα part 1» (σε μουσική-στίχους του Φοίβου) κυκλοφόρησε στις 22 Μαρτίου 2010 σε όλα τα ραδιόφωνα της Ελλάδας. Το videoclip γυρίστηκε στο Διογένης Studio. To «Κορίτσι Πράμα» ήταν το πρώτο μέρος του τραγουδιού και ακολούθησε στις 14 Μαΐου το δεύτερο. Κανένας άλλος καλλιτέχνης δεν είχε έως τότε κυκλοφορήσει το τραγούδι του σε συνέχεια. Η Βανδή ήταν παράλληλα η πρώτη καλλιτέχνιδα που έδωσε unplugged συναυλία για το ελληνικό MTV. Η συναυλία πραγματοποιήθηκε στο θέατρο Χώρα στην Κυψέλη, στις 9 Ιουνίου 2010.

Το νέο άλμπουμ της κυκλοφόρησε στις 13 Ιουνίου 2010, με τίτλο «C'est la vie». Στο τραγούδι «Sunday» συνεργάστηκε για ακόμα μια φορά με το γερμανικό συγκρότημα Schiller. Εμφανίστηκε ζωντανά στις 14 Ιουνίου στα MAD Video Music Awards  στο κλειστό γήπεδο του Tae Kwo Do, όπου τραγούδησε το  «Κομμάτι απ' την Καρδιά σου» και απέσπασε το βραβείο «Καλύτερη Γυναίκα Καλλιτέχνης της Χρονιάς». Ο δίσκος έγινε 11 φορές πλατινένιος [μέσω της εφημερίδας Real News] δεν είχε όμως ιδιαίτερα θερμή υποδοχή από κοινό και κριτικούς και έβγαλε λίγα επιπλέον singles, μεταξύ των οποίων  το τραγούδι «Έρωτα θέλει η ζωή», το βιντεοκλίπ του οποίου γυρίστηκε στην Ύδρα, το καλοκαίρι του 2010.

Μετά από την επιτυχημένη της περιοδεία ανά την Ελλάδα, εμφανίστηκε στις 31 Οκτωβρίου 2010 στο HMV Forum του Λονδίνου, με την εμφάνισή αυτή να αποτελεί την πρώτη της στη βρετανική πρωτεύουσα. Τον χειμώνα του ίδιου έτους, εμφανίστηκε στη μουσική σκηνή «VOX» της Αθήνας.

Το 2011 εμφανίστηκε και πάλι στα Mad Video Music Awards, με το τραγούδι «Για άλλη μια φορά».

### 2012 - 2014: Άλλαξα - Eurovision - The Voice
Το Νοέμβριο του 2011 κυκλοφόρησαν τα τραγούδια «Μου 'χεις περάσει» και «Γυρίσματα» ως προπομποί του επερχόμενου, δέκατου, προσωπικού άλμπουμ της, με τίτλο «Άλλαξα». Ο δίσκος κυκλοφόρησε την άνοιξη του 2012 σηματοδοτώντας την επιστροφή της σε πιο λαϊκούς ήχους, ενώ σημείωσε και εμπορική επιτυχία φτάνοντας τις διπλά πλατινένιες πωλήσεις. Ακολούθησαν ως singles τα τραγούδια: «Το νησί» (το βίντεο γυρισμένο στη Σκιάθο), «Καταλαβαίνω» και «Το αστέρι μου».

Το 2013 και το 2014 παρουσίασε μαζί με τον Γιώργο Καπουτζίδη τον ελληνικό τελικό της Eurovision.

Στις 22 Νοεμβρίου 2013, μια μέρα μετά από τις δηλώσεις του Νότη Σφακιανάκη υπέρ της Χρυσής Αυγής, εξέδωσε ανακοίνωση σχετικά με την λύση της συνεργασίας τους. Στην ανακοίνωση χαρακτηριστικά ανέφερε: *"Τον Νότη τον συνάντησα για πρώτη φορά πριν 16 χρόνια. Από τότε κατάλαβα πως ήταν ένας άνθρωπος ιδιαίτερος, όπως και αν ακούγεται και μεταφράζεται αυτό, ξεχωριστός ως καλλιτέχνης και με συνέπεια ωστόσο ως προς και τα δύο, όλον αυτό τον καιρό. Ακραίος και ανατρεπτικός σε αξίες και πιστεύω. Δικαίωμα του κάθε ελεύθερου ανθρώπου σε ένα δημοκρατικό πολίτευμα, να λέει τη γνώμη του και να την υποστηρίζει. Διαφωνούσα κατά καιρούς σε πολλά από αυτά που έλεγε, άλλοτε συμφωνούσα, όσο εξτρεμιστικά και αν εκφραζόταν (Νότης είναι αυτός). Παρά την διαφορετική άποψη που έχουμε γενικότερα στις σχέσεις, στην ζωή και τη δημοκρατία, θεωρούσα ότι καλλιτεχνικά θα μπορούσαμε να συνυπάρξουμε σε μια μουσική σκηνή. Αυτή τη στιγμή αισθάνομαι ότι τα πράγματα που μας χωρίζουν είναι περισσότερα από αυτά που μας ενώνουν. Αποχωρώ με λύπη. Και κάτι τελευταίο.. Εμένα οι γονείς μου ήταν μετανάστες... Αυτό."*

Το χειμώνα του 2013 ήταν μία από τους τέσσερις κριτές στην ελληνική εκδοχή του μουσικού talent show The Voice, μαζί με τον Αντώνη Ρέμο, τη Μελίνα Ασλανίδου και τον Μιχάλη Κουινέλη, αποσπώντας θετικές κριτικές. Νικήτρια του παιχνιδιού αναδείχτηκε η Μαρία-Έλενα Κυριάκου από την ομάδα της Βανδή, χαρίζοντάς της τον τίτλο "winner coach".

### 2014: Επιστροφή στη Heaven Music, Δε Με Σταμάτησες
Το 2014 επέστρεψε στη Heaven μετά από περίπου 5 χρόνια, όπως ανακοινώθηκε από το δελτίο τύπου του νέου της single, με τίτλο «Καλημέρα». Το τελευταίο single της στη Heaven ήταν το νούμερο 1 στα ελληνικά ραδιόφωνα «Υπάρχει Ζωή», από το 2009. Ταυτόχρονα, συνέχισε ως κριτής-coach στο «The Voice of Greece» ενώ κυκλοφόρησε και το νέο της άλμπουμ, «Δε με σταμάτησες» στις 22 Δεκεμβρίου του 2014. Για πρώτη φορά μετά από 17 χρόνια, κυκλοφόρησε ολοκληρωμένο άλμπουμ χωρίς την υπογραφή του Φοίβου. Ο δίσκος αγαπήθηκε από το κοινό, φτάνοντας μέχρι και την πρώτη θέση στο chart της Ifpi και μετά από λίγους μήνες έγινε πλατινένιος με 12.000 πωλήσεις.

Για την λήξη της αποκλειστικής συνεργασίας της με τον Φοίβο μετά από 17 χρόνια χαρακτηριστικά ανέφερε: "*Ήταν μια πολύ συνειδητή απόφαση όλο αυτό που έγινε. Δεν συνέβη απότομα. Ήρθε σταδιακά. Ήταν εύκολο να πάρεις μια τέτοια απόφαση, αλλά δύσκολο να την αποδεχτείς. Όταν έχεις συνηθίσει να συνεργάζεσαι με έναν άνθρωπο τόσα πολλά χρόνια, δύσκολα μπορείς να το ξεπεράσεις. Έχω πει πάρα πολύ ωραία τραγούδια που έγραψε ο Φοίβος. Ακόμη αναρωτιέμαι πολλές φορές πώς του ήρθε και έγραψε το τάδε τραγούδι. Έγραψε διαχρονικά κομμάτια και για μένα αυτό έχει σημασία. Ναι μεν υπήρξαν και τα hit και εκείνα που κράτησαν μόνο ένα χρόνο, αλλά υπήρξαν και τραγούδια πραγματικά σπουδαία, που είμαι υπερήφανη που τα έχω τραγουδήσει. Υπήρξε απίστευτη έμπνευση και ένα τρομερό δέσιμο μεταξύ μας. Τον Φοίβο τον εκτιμώ πολύ. Το γεγονός ότι κάποια στιγμή αποφάσισα να τραγουδήσω και άλλους δημιουργούς δεν σημαίνει ότι τον βαρέθηκα ή ξαφνικά δεν μου άρεσαν τα τραγούδια του. Απλώς το χρωστούσα στον εαυτό μου να πω και άλλα πράγματα. Οι καλλιτέχνες πρέπει να ανανεωνόμαστε."*

### 2015 - 2016: Μία Ανάσα Μακριά Σου, Album: Αυτή Είναι Η Διαφορά Μας
Το Νοέμβριο του 2015 κυκλοφόρησε το τραγούδι «Μια ανάσα μακριά σου» ως προπομπό του επερχόμενου, δωδέκατου, προσωπικού άλμπουμ της, «Αυτή είναι η διαφορά μας». Ένα μήνα αργότερα οπτικοποιείται υπό τις σκηνοθετικές οδηγίες του Γιάννη Παπαδάκου. Περίπου δυόμιση μήνες αργότερα (19 Ιανουαρίου 2016) κυκλοφόρησε το δεύτερο κατά σειρά single, με τίτλο «Το μαξιλάρι». Την άνοιξη του 2016 κυκλοφόρησε το τρίτο κατά σειρά single, με τίτλο «Για κακή μου τύχη» και την 1η Ιουνίου κυκλοφόρησε και το videoclip που συνόδευε το τραγούδι. Γυρίστηκε (από τον επί χρόνια συνεργάτη και φίλο της Κώστα Καπετανίδη) στην Κέρκυρα. Στις 26 Σεπτεμβρίου κυκλοφόρησε το τέταρτο κατά σειρά single, με τίτλο «Πέρασα να δω». Στις αρχές του επόμενου μήνα ακολούθησε το άλμπουμ με τίτλο «Αυτή είναι η διαφορά μας», φτάνοντας μέχρι και την πρώτη θέση στο chart της Ifpi για 4 συνεχόμενες εβδομάδες, το οποίο μάλιστα μετά από δύο μήνες έγινε χρυσό. Από το άλμπουμ ξεχώρισαν τα τραγούδια «Αυτή είναι η διαφορά μας», «Πέρασα να δω» και «Τα κλειδιά» που ήταν το soundtrack της τηλεοπτικής σειράς του ΑΝΤ1 Κύπρου, «5 Κλειδιά».

### Δεκέμβριος 2016 - 2017 - 2018 (Mamma Mia! The Musical)
Το Δεκέμβριο του 2016 ξεκίνησε να πρωταγωνιστεί στην ελληνική μεταφορά του μιούζικαλ «Mama Mia! The Musical» που ανέβηκε στο θέατρο Ακροπόλ. Το μιούζικαλ συνεχίστηκε για δύο συνεχόμενες χρονιές με πολλές sold out παραστάσεις. Μάλιστα, η Βανδή τιμήθηκε με το βραβείο “Σοφία Βέμπο” στα Κορφιάτικα Βραβεία 2017 για τον πρωταγωνιστικό της ρόλο, αυτόν της Ντόνα, μπαίνοντας δυναμικά στο χώρο του μιούζικαλ για πρώτη φόρα στην καριέρα της.

Το καλοκαίρι του 2018 ο θίασος του «Mama Mia!» έκανε περιοδεία σε ολόκληρη την Ελλάδα, με αποτέλεσμα να φτάσουν συνολικά τις 300 παραστάσεις τα δύο αυτά χρόνια και ξεπερνώντας τα 200.000 εισιτήρια.

### 2019: Panik Records - Αγκαλιά Μου, Η Κάθε Νύχτα Φέρνει Φως, Το Δικό Μας Σινεμά

Στις 6 Δεκεμβρίου 2018 κυκλοφόρησε το τραγούδι «Αγκαλιά μου», το οποίο έντυσε μουσικά την τηλεοπτική σειρά «Ο πρίγκηπας της Φωτιάς», προαναγγέλλοντας την μεταγραφή της στην Panik Records, η οποία ανακοινώθηκε επίσημα στις 8 Ιανουαρίου 2019. Στις 15 Ιανουαρίου κυκλοφόρησε το τραγούδι «Η Κάθε Νύχτα Φέρνει Φως» μαζί με videoclip (σε σκηνοθεσία των Γιάννη Παπαδάκου και Γιώργου Μιχελόπουλου).

Τον Μάρτιο του 2019 ξεκίνησε να παρουσιάζει την ταξιδιωτική εκπομπή «My Greece», η οποία ολοκληρώθηκε σε τρεις σεζόν, το 2021. Οι δύο πρώτες σεζόν προβλήθηκαν από το OPEN ενώ η τρίτη από το MEGA.

Το καλοκαίρι του 2019 πρωταγωνίστησε στη μουσικοθεατρική παράσταση των Μιχάλη Ρέππα - Θανάση Παπαθανασίου, «Το Δικό μας Σινεμά» στο θέατρο Άλσος. Ο αριθμός των εισιτηρίων που πωλήθηκαν συνολικά ξεπέρασαν τα 150.000, κάνοντας την πιο επιτυχημένη παράσταση εκείνου του καλοκαιριού.

Στις 4 Ιουλίου 2019 κυκλοφόρησε ο πρώτος της δίσκος με την Panik Records, με τίτλο «Το Δικό Μου Σινεμά», που περιλαμβάνει τραγούδια της θεατρικής παράστασης αλλά και μερικά ακόμα από την εποχή του Παλαιού Ελληνικού Κινηματογράφου.

Στις 11 Νοεμβρίου 2019 κυκλοφόρησε το τραγούδι «Έστω Λίγο Ακόμα», μια μπαλάντα δημιούργημα του Στέφανου Κορκολή στη μουσική και της Ρεβέκκας Ρούση στους στίχους.

### 2020 - 2022: Συνεργασία με Γιώργο Θεοφάνους και Νίκο Μωραΐτη & Digital Album: Όλα Ξαναρχίζουνε Μ' Εμένα
Στις 23 Οκτωβρίου 2020 κυκλοφόρησε το νέο της τραγούδι, με τίτλο «Ένα Τσιγάρο Διαδρομή» σε μουσική του Γιώργου Θεοφάνους και στίχους του Νίκου Μωραΐτη. Τη σκηνοθεσία του videoclip ανέλαβε ο Κώστας Καρυδάς ενώ πρωταγωνιστεί ο Τάσος Νούσιας.

Τον Απρίλιο του 2021, συνεχίζοντας τη συνεργασία της με τους Γιώργο Θεοφάνους και Νίκο Μωραΐτη, κυκλοφόρησε το τραγούδι «Πέτρα» ενώ τον Δεκέμβριο του 2021 κυκλοφόρησε το τραγούδι «Που Λες».

Το καλοκαίρι του 2022 κάνει περιοδεία (τίτλος: «Ένα Καλοκαίρι Διαδρομή») με τον Γιώργο Θεοφάνους σε όλη την Ελλάδα. Η πρώτη συναυλία έγινε στο Κατράκειο στις 8 Ιουνίου και εκεί παρουσίασε για πρώτη φορά το καινούριο της τραγούδι «Τα Καλοκαίρια Μου Μισά». Τον Οκτώβριο της ίδιας χρονιάς κυκλοφόρησε το τραγούδι «Ο Φίλος» αλλά και το digital EP «Όλα Ξαναρχίζουνε Με Μένα». Έτσι έκλεισε ο κύκλος της συνεργασίας της Βανδή με Θεοφάνους και Μωραΐτη.

### 2023-2024: Ya Habibi, Σ' Αγαπάω Και Δεν Πάω Καλά, Πανσέληνος, Είμαι Γυναίκα!

Στις 9 Απριλίου 2023 κυκλοφορεί από την Panik Records το τραγούδι «Ya Habibi» (σε συνεργασία με τους Kings). Το τραγούδι αυτό παρουσιάστηκε στα Mad Video Music Awards και πήρε, μέχρι τον Φεβρουάριο του 2024, πλατινένια διάκριση σε ψηφιακές πωλήσεις.

Στις 13 Οκτωβρίου 2023 κυκλοφορεί το τραγούδι «Σ' Αγαπάω Και Δεν Πάω Καλά». Σε Μουσική του Γιώργου Σαμπάνη και Στίχους του Νίκου Γρίτση.

Στις 22 Μαρτίου 2024 κυκλοφορεί το τραγούδι «Πανσέληνος» (σε συνεργασία με τον Mente Fuerte, με την υπογραφή των Τεό Τζήμα - Mente Fuerte και σε παραγωγή Πάρη Κάλπου). Λίγους μήνες αργότερα, τον Ιούνιο, κυκλοφορεί μαζί με τον Θοδωρή Φέρρη το remix «Πάλι Πάλι Πανσέληνος»

Στις 8 Ιουλίου 2024 κυκλοφορεί το τραγούδι «Είμαι Γυναίκα», με την υπογραφή του Teo Tzimas και Σπύρου Μάκρη, το οποίο παρουσιάστηκε για πρώτη φορά στα Mad Video Music Awards.Παράλληλα κάνει περιοδεία (30 Χρονιά Μαζί Summer Tour) ανά την Ελλάδα, κλείνοντας 30 χρόνια στο τραγούδι.

### 2025:Έχω Εμένα, Φαινόμενο, Καλά να Περνάτε
Στις 22 Νοεμβρίου συνεργάστηκε ξανά με τον Αντώνη Ρέμο μετά από 7 Χρόνια στο νυχτερινό κέντρο NOX ATHENS. 

Στις αρχές Φλεβάρη του 2025 ανεβάσε ένα βίντεο στα Social media, στο studio ηχογράφησης για το ολοκαίνουριο τραγούδι, ζεϊμπέκικο, "Έχω Εμένα" σε μουσική του Γιώργου Σαμπάνη, και Στίχους του Γιάννη Δόξα, το οποίο κυκλοφόρησε στις 8 Μαρτίου.    

Στις 13 Ιουνίου κυκλοφόρησε το νέο της τραγούδι μαζί με το music video με τίτλο "Φαινόμενο" σε μουσική και στίχους των Arcade και του Λεωνίδα Σώζου. Από την Panik Records. 

Στις 24 Νοεμβρίου κυκλοφόρησε το τραγούδι "Καλά να περνάτε" σε μουσική και στίχους του Teo Tzimas.  

## Βραβεύσεις
#### Εξωτερικό
Η πρώτη σημαντική βράβευση της Δέσποινας Βανδή έγινε το 2000 από τον διευθυντή των Virgin Megastores του Λονδίνου, για την επιτυχία του CD single *Υποφέρω*, ως το πιο εμπορικό CD single όλων των εποχών στην Ελλάδα. Το 2001 βραβεύτηκε με το World Best Selling Greek Artist 2001 (Έλληνας Καλλιτέχνης με τις μεγαλύτερες πωλήσεις στον Κόσμο για το 2001) στην τελετή «World Music Awards» η οποία διεξάγεται κάθε χρόνο στο Μόντε Κάρλο. Ήταν η πρώτη φορά όπου ένας Έλληνας καλλιτέχνης που ζει στην Ελλάδα βραβεύτηκε σε αυτόν τον διαγωνισμό. Το άλμπουμ της με τίτλο *Γεια*, της χάρισε το βραβείο αυτό, αφού μέσα σε 11 μέρες έγινε 4 φορές πλατινένιο. Λίγο καιρό αργότερα έγινε 5 φορές πλατινένιο.

Το 2003 αναδείχθηκε Best International Artist (Καλύτερη Διεθνής Τραγουδίστρια) στα βραβεία του Star Radio Awards στις Η.Π.Α ενώ το «Gia» αναδείχθηκε στην 11η θέση των Top Singles για το 2003 ενώ ήταν στην πρώτη θέση σε πολλά μέρη του πλανήτη (Γερμανία, Αυστραλία, Η.Π.Α., Τσεχία, Αυστρία, Βραζιλία, Ιταλία, Γαλλία, Τουρκία, Κύπρο, Σουηδία, Ρουμανία, Αγγλία). Το 2004, το «Come Along Now» έγινε στη Ρωσία το δεύτερο πιο εμπορικό τραγούδι, σύμφωνα με τα στοιχεία πωλήσεων. Γι' αυτό, ο μεγαλύτερος σε ακροαματικότητα ραδιοφωνικός σταθμός της Ρωσίας, ο Hit Fm της έδωσε ένα ειδικό τιμητικό βραβείο σε μια εκδήλωση-συναυλία.

#### MAD Video Music Awards
Το 2005 αναδείχθηκε νικήτρια στα βραβεία του τηλεοπτικού σταθμού Mad, αποσπώντας το βραβείο για το καλύτερο video clip στην κατηγορία Σύγχρονο Λαϊκό, με το τραγούδι «Happy End», το βραβείο της Καλλιτέχνιδας της Χρονιάς και το βραβείο για την πιο καλοντυμένη καλλιτέχνιδα στο τραγούδι «Come Along Now». To 2006 κέρδισε το βραβείο για το καλύτερο βιντεοκλίπ στην κατηγορία Σύγχρονο Λαϊκό με το τραγούδι «Στην Αυλή του Παραδείσου» και το βραβείο για το καλύτερο χορευτικό βιντεοκλίπ με το τραγούδι «Jambi» ενώ το βιντεοκλίπ για το «Στην Αυλή του Παραδείσου» κέρδισε το βραβείο καλύτερης σκηνοθεσίας. Το 2007 ένα ακόμα βιντεοκλίπ της, αυτό για το τραγούδι «Κάλαντα» κέρδισε το βραβείο καλύτερης σκηνοθεσίας  ενώ το βραβείο για το καλύτερο video clip ντουέτο δόθηκε στο τραγούδι της «Αμανές». Τον Δεκέμβριο του 2007, με το άλμπουμ της *10 Χρόνια Μαζί*, βραβεύτηκε για την δεκαετή προσφορά της στο τραγούδι. Το 2008 η  Δέσποινα Βανδή κέρδισε το βραβείο της Καλύτερης Τραγουδίστριας της χρονιάς. Το 2010 στα Mad Video Music Awards κέρδισε το βραβείο Καλύτερη Γυναίκα Καλλιτέχνης. Το 2012 κέρδισε το βραβείο στην κατηγορία Καλύτερος Στίχος-Ατάκα με το τραγούδι *«Γυρίσματα».* Το 2014 η Δέσποινα Βανδή κέρδισε τα βραβεία της Καλύτερης Γυναίκας Καλλιτέχνη και του Καλλιτέχνη της Χρονιάς. Το 2015 κερδίζει το βραβείο Γυναίκα Καλλιτέχνης της Χρονιάς. Το 2016 ξανακερδίζει το βραβείο Γυναίκα Καλλιτέχνης της Χρονιάς. Το 2024 κερδίζει το βραβείο Καλλιτέχνης Pop-Λαϊκό.

#### Ελλάδα-Κύπρος
Το 2003 η Βανδή κέρδισε στα βραβεία «Αρίων» το βραβείο της Καλύτερης Τραγουδίστριας της χρονιάς αλλά και το βραβείο για τις περισσότερες πωλήσεις για το άλμπουμ "*Γεια"*. Το 2017 κέρδισε το βραβείο της "τραγουδίστριας της χρονιάς" στην εκδήλωση "Γυναίκες της Χρονιάς", που πραγματοποιήθηκε στο Μέγαρο Μουσικής Αθηνών.

Για τη Δέσποινα Βανδή έχουν δημιουργηθεί διάφορες λέσχες θαυμαστών (fan clubs) γι' αυτήν σε όλη την Ελλάδα και στην Κύπρο, χωρίς να υπάρχει κάποιο επίσημο.

## Συναυλίες
Από τα πρώτα κιόλας χρόνια της συνεργασίας της με τον Φοίβο, πραγματοποίησε συναυλίες σε Αμερική, Αυστραλία και Ευρώπη. Το 1999, η συναυλία της στην οδό Σταδίου προκάλεσε το κλείσιμο της οδού, με τους παρευρισκομένους να ξεπερνούν τους 2.000. Το 2001 έδωσε συναυλία για χάρη του συλλόγου Ελπίδα στο Στάδιο Ειρήνης και Φιλίας. Η συναυλία συγκέντρωσε 15.000 ανθρώπους και πωλήθηκαν όλα τα εισιτήρια. Από την συναυλία συγκεντρώθηκαν 100.000.000 δραχμές (300.000 ευρώ) τα οποία δόθηκαν όλα στο σύλλογο Ελπίδα. Το καλοκαίρι του 2001 έδωσε μια δωρεάν συναυλία στην Θεσσαλονίκη με περισσότερους από 62.000 θεατές. Το καλοκαίρι του 2002 15.000 θαυμαστές της παρακολούθησαν συναυλία που έδωσε στην Κύπρο. Αμέσως μετά έδωσε δυο συναυλίες στην Αυστραλία. Το καλοκαίρι του 2003, λίγο πριν αναχωρήσει για την Ισπανία όπου και θα γεννούσε την κόρη της, η Δέσποινα Βανδή έδωσε συναυλία στο θέατρο Λυκαβηττού, με παρουσία 8.000 θαυμαστών της. Η συναυλία αυτή κυκλοφόρησε σε CD με τίτλο *Live*. Στα μέσα Αυγούστου του 2004 πραγματοποίησε δυο μεγάλες συναυλίες, στο Beatstock Dance Festival που διοργανώνεται από το ραδιοφωνικό σταθμό των Η.Π.Α KTU. Στις αρχές του Οκτωβρίου, πραγματοποίησε επιπλέον τέσσερις μεγάλες συναυλίες στη Νέα Υόρκη, στο Σικάγο, στο Ατλάντικ Σίτι και στο Τορόντο του Καναδά. Στη συνέχεια ταξίδεψε στη Μόσχα, όπου ο ραδιοφωνικός σταθμός της πόλης Hit FM της απένειμε ένα ειδικό τιμητικό βραβείο σε εκδήλωση-συναυλία την οποία παρακολούθησαν περισσότεροι από 60.000 θεατές. Στα τέλη Μαρτίου του 2005 έδωσε αφιλοκερδώς μια μεγάλη συναυλία στην Θεσσαλονίκη, για τα άτομα με ειδικές ικανότητες, στο Παλαί ντε Σπορ, με περισσότερους από 10.000 θεατές. Το καλοκαίρι του 2005 ξεκίνησε περιοδεία σε αρκετές πόλεις της Ελλάδος και της Κύπρου. Σταθμός αυτής της χρονιάς η συναυλία στην Κύπρο, στο Τσίρειο Στάδιο. Τρεις μέρες μετά δόθηκε και η συναυλία στους Κήπους του Προεδρικού Μεγάρου, ύστερα από πρόσκληση του Προέδρου της Κυπριακής Δημοκρατίας, για τα παιδιά του Παιδικού Αναρρωτηρίου του Κυπριακού Ερυθρού Σταυρού. Το καλοκαίρι του 2006 έδωσε συναυλίες σε πολλές πόλεις της Ελλάδας. Η πρώτη συναυλία στο Λυκαβηττό συγκέντρωσε περισσότερους από 8.000 θαυμαστές της, τρία χρόνια μετά την μεγάλη συναυλία το 2003 στον ίδιο χώρο. Το 2006 έκανε επίσης τη μεγαλύτερη συναυλία της χρονιάς στο κλειστό του ΟΑΚΑ για τα παιδιά του Χατζηκυριάκειου Ιδρύματος. Το 2008 τραγούδησε σε διάφορα νυχτερινά κέντρα σε πολλές πόλεις της Ελλάδας ενώ πραγματοποίησε και κάποιες συναυλίες. Μερικές από αυτές πραγματοποιήθηκαν στην Αυστραλία και στην Κύπρο. Μετά τις συναυλίες της Βανδή στην Κύπρο ακολούθησε η περιοδεία της στην Βόρεια Αμερική τον Μάιο του 2009, μια περιοδεία άκρως επιτυχημένη μιας και εξαντλήθηκαν τα εισιτήρια σε όλες τις συναυλίες της τόσο στον Καναδά όσο και στις Η.Π.Α.

## Συμμετοχές σε δίσκους
Η Δέσποινα Βανδή στο παρθενικό της άλμπουμ *Γέλα μου*, τραγούδησε ντουέτο με τον Γιάννη Πάριο, το «Αδιέξοδο». Η Βανδή ερμήνευσε το τραγούδι «Πρώτη Γνωριμία» στη συλλογή του Αλέξη Παπαδημητρίου με τίτλο *ο Κύκλος του Έρωτα*. Το 1996 ήταν η δεύτερη φωνή σε δύο τραγούδια του Νότη Σφακιανάκη, τα «Δεν θα πας πουθενά» και «Με τα μάτια μιλάμε εμείς». ΄Έκανε άλλο ένα ντουέτο με τον Γιάννη Πάριο στο τραγούδι «Σε Συγχωρώ» το οποίο βρίσκεται στο δίσκο του με τίτλο «Η Μοναξιά μέσ' απ' τα μάτια μου». Το 1999 δάνεισε τη φωνή της για μεταγλώττιση της ταινίας κινουμένων σχεδίων *Μουλάν*. Ακόμη βοήθησε το νεοεμφανιζόμενο Γιώργο Λεμπέση στην καριέρα του με το ντουέτο «Κατάλληλες Προϋποθέσεις» που είχε τεράστια επιτυχία. Το 2003 στο καινούργιο άλμπουμ του Τόλη Βοσκόπουλου συμπεριλήφθηκαν δύο ντουέτα με τη Βανδή, το «*Εύφλεκτα Υλικά*» και το «*Ακόμα μια φορά μαζί*».

## Πωλήσεις

#### Ελλάδα
Η Δέσποινα Βανδή αποτελεί μια από τις πιο εμπορικές Ελληνίδες τραγουδίστριες στην Ελλάδα με πάρα πολλούς πλατινένιους δίσκους μέσα σε δέκα χρόνια, βραβείο world music awards για τις πωλήσεις της στην Ελλάδα το 2001 και ρεκόρ *Sold out*. Έχει κυκλοφορήσει 12 δίσκους στην Ελλάδα από το 1994 μέχρι το 2016 οι οποίοι της έχουν χαρίσει συνολικές πωλήσεις που ξεπερνούν τις 1.500.000. Οι πωλήσεις των ηχογραφήσεων της επίσημα είναι: το άλμπουμ *Γεια* με 200.000 μονές,(400.000 διπλές πωλήσεις) οι *Προφητείες* με 150.000 πωλήσεις,  οι *Δέκα Εντολές* με 100.000 πωλήσεις, το *Υποφέρω* με 150.000 πωλήσεις, το *Στην Αυλή του Παραδείσου* με 110.000 πωλήσεις, το single *Σπάνια *με 30.000 πωλήσεις, το single *Άντε Γεια *με 40.000 πωλήσεις, το άλμπουμ *Live* με 60.000 πωλήσεις, το single *Gia *με 10.000 πωλήσεις, το single *Opa Opa *με 8.000 πωλήσεις, το single *Come Along now* με 30.000 πωλήσεις, το single *Κάλαντα *με 30.000 πωλήσεις, το άλμπουμ* 10 Χρόνια Μαζί* με 37.000, Το Άλμπουμ C'est La Vie με 132.000 πωλήσεις, και το DVD *Δέσποινα Βανδή: The Video Collection '97-'03* με 10.000 πωλήσεις, o διπλά πλατινένιος δίσκος για το άλμπουμ *Άλλαξα με 30*.000 πωλήσεις, o πλατινένιος ο δίσκος Δε με σταμάτησες με 12.000 πωλήσεις. Τον χειμώνα του 2016 έγινε η απονομή του χρυσού δίσκου με 6.000 πωλήσεις. Αξίζει να σημειωθεί πως το 2007 η τότε δισκογραφική εταιρία της Δέσποινας Βανδή (Heaven Music) ανακοίνωσε πως η Βανδή έσπασε το φράγμα των 1.000.000 πωλήσεων. Στην πρεμιέρα του πρώτου κύκλου του The voice το 2014 αναφέρθηκε πως η Δέσποινα Βανδή έχει πουλήσει 1.500.000 αντίτυπα παγκοσμίως.

#### Κύπρος
Στην Κύπρο η πρώτη της εμπορική επιτυχία ήρθε με το δίσκο *Δέκα Εντολές* το οποίο με πωλήσεις άνω των 7,000 έγινε Πλατινένιο. Οι *Προφητείες* ξεπέρασαν τις 15,000 πωλήσεις και έγινε διπλά Πλατινένιο. Το maxi-single *Υποφέρω* έγινε τέσσερις φορές Πλατινένιο ξεπερνώντας τις 12.000 πωλήσεις. Ο δίσκος *Γεια* ξεπέρασε τις 24.000 πωλήσεις και έγινε στην Κύπρο τέσσερις φορές Πλατινένιο. Το άλμπουμ *Δέσποινα Βανδή Live* έγινε Χρυσό με πωλήσεις γύρω στα 4.000 αντίτυπα ενώ το *Στην Αυλή Του Παραδείσου* με την επανακυκλοφορία του έγινε Πλατινένιο με πωλήσεις γύρω στις 10.000 αντίτυπα. Επόμενη εμπορική επιτυχία ήταν ο δίσκος *10 Χ.Μ* που με πωλήσεις που ξεπέρασαν τις 10.000 αντίτυπα έγινε Πλατινένιο.

## Δισκογραφία

## Φιλμογραφία

 
### Τηλεοπτικές σειρές

## Θεατρογραφία

## Παραπομπές


## Εξωτερικοί σύνδεσμοι

* Επίσημος ιστότοπος της Δέσποινας Βανδή 
* Fan Club της Δέσποινας Βανδή (Vandicted) 
* Πλήρες Βιογραφικό | Φωτογραφίες | Videos | Νέα από το music.net.cy
* Επίσημη σελίδα στο Facebook
* Επίσημος λογαριασμός στο Twitter
* Επίσημο κανάλι στο YouTube

Κατηγορία:Απόφοιτοι του Αριστοτελείου Πανεπιστημίου Θεσσαλονίκης
Κατηγορία:Ελληνίδες ηθοποιοί φωνής
Κατηγορία:Ελληνίδες τραγουδίστριες
Κατηγορία:Ελληνίδες τραγουδίστριες ποπ
Κατηγορία:Λαϊκοί τραγουδιστές
Κατηγορία:Ελληνίδες τηλεπαρουσιάστριες
Κατηγορία:Βραβευμένοι με Αρίων
Κατηγορία:Μακεδόνες